Fælles holdning (EF) nr. 8/2003

fastlagt af Rådet den 21. januar 2003

med henblik på vedtagelse af Europa-Parlamentets og Rådets direktiv 2002/.../EF af...om femogtyvende ændring af Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)

(2003/C 64 E/02)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) Rådets direktiv 76/769/EØF(4) begrænser markedsføring og anvendelse af visse farlige stoffer og præparater.

(2) De i dette direktiv fastsatte foranstaltninger falder ind under den handlingsplan, der er omhandlet i Europa-Parlamentets og Rådets afgørelse nr. 646/96/EF af 29. marts 1996 om en handlingsplan for kræftbekæmpelse som led i indsatsen inden for folkesundhed (1996-2000)(5).

(3) For at opnå en bedre sundhedsbeskyttelse og forbrugersikkerhed bør stoffer, der er klassificeret som kræftfremkaldende, mutagene eller reproduktionstoksiske, samt præparater indeholdende disse stoffer ikke markedsføres til privat brug.

(4) I Europa-Parlamentets og Rådets direktiv 94/60/EF af 20. december 1994 om fjortende ændring af direktiv 76/769/EØF(6) indførtes der i form af et tillæg til punkt 29, 30 og 31 i bilag I til direktiv 76/769/EØF en liste over stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2, og som ikke må anvendes i stoffer og præparater, der markedsføres til privat brug.

(5) I henhold til direktiv 94/60/EF skal denne liste ajourføres kort efter offentliggørelsen af en tilpasning til den tekniske udvikling af bilag I til direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer(7), for så vidt angår stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2.

(6) I Kommissionens direktiv 2001/59/EF(8) om otteogtyvende tilpasning til den tekniske udvikling af (særlig bilag I til) Rådets direktiv 67/548/EØF er der opført to stoffer, der for nylig er klassificeret som kræftfremkaldende i kategori 1, nitten stoffer, der for nylig er klassificeret som kræftfremkaldende i kategori 2, fem stoffer, der for nylig er klassificeret som mutagene i kategori 2, ét stof, der for nylig er klassificeret som reproduktionstoksisk i kategori 1, og seksten stoffer, der for nylig er klassificeret som reproduktionstoksiske i kategori 2.

(7) Disse stoffer bør tilføjes til listen i tillægget til bilag I til direktiv 76/769/EØF.

(8) Der er taget hensyn til risici og fordele ved de stoffer, der ved direktiv 2001/59/EF for nylig er klassificeret som kræftfremkaldende, mutagene eller reproduktionstoksiske i kategori 1 eller 2.

(9) Dette direktiv berører ikke Fællesskabets minimumsforskrifter for beskyttelse af arbejdstagerne som fastsat i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(9) og i særdirektiverne vedtaget på grundlag heraf, herunder Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer(10) -

UDSTEDT FØLGENDE DIREKTIV:

Artikel 1

De stoffer, der er opført i bilaget til dette direktiv, tilføjes til de stoffer, der er opført i tillægget til punkt 29, 30 og 31 i bilag I til direktiv 76/769/EØF. De stoffer, der er opført i bilaget til dette direktiv under punkt 1, litra c), slettes af liste 2 under punkt 29 i bilag I til direktiv 76/769/EØF.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv...(11). De underretter straks Kommissionen herom.

Medlemsstaterne anvender disse love og administrative bestemmelser fra...(12).

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på dagen for offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i...

På Europa-Parlamentets vegne

Formand

På Rådets vegne

Formand

(1) EFT C 126 E af 28.5.2002, s. 398.

(2) EFT C 221 af 17.9.2002, s. 8.

(3) Europa-Parlamentets udtalelse af 11. juni 2002 (endnu ikke offentliggjort i EF-Tidende), Rådets fælles holdning af 21. januar 2003 og Europa-Parlamentets beslutning af...(endnu ikke offentliggjort i EFT).

(4) EFT L 262 af 27.9.1976, s. 201. Senest ændret ved Kommissionens direktiv 2002/62/EF (EFT L 183 af 12.7.2002, s. 58).

(5) EFT L 95 af 16.4.1996, s. 9. Ophævet 31. december 2002 ved afgørelse nr. 1786/2002/EF (EFT L 271 af 9.10.2002, s. 1).

(6) EFT L 365 af 31.12.1994, s. 1.

(7) EFT 196 af 16.8.1967, s. 1. Senest ændret ved Kommissionens direktiv 2001/59/EF (EFT L 225 af 21.8.2001, s. 1).

(8) EFT L 225 af 21.8.2001, s. 1.

(9) EFT L 183 af 29.6.1989, s. 1.

(10) EFT L 196 af 26.7.1990, s. 1. Senest ændret ved Rådets direktiv 1999/38/EF (EFT L 138 af 1.6.1999, s. 66).

(11) Et år efter dets ikrafttræden.

(12) 18 måneder efter direktivets ikrafttræden.

BILAG

I tillægget til bilag I til direktiv 76/769/EØF foretages følgende ændringer:1) Listerne under "Punkt 29 - Kræftfremkaldende stoffer" ændres som følger:a) I listen for kategori 1 indsættes følgende:

>TABELPOSITION>

b) I listen for kategori 2 indsættes følgende:

>TABELPOSITION>

c) I listen for kategori 2 udgår følgende:

>TABELPOSITION>

2) Under "Punkt 30 - Mutagene stoffer" i listen for kategori 2 indsættes følgende:

>TABELPOSITION>

3) Listerne under "Punkt 31 - Reproduktionstoksiske stoffer" ændres som følger:a) I listen for kategori 1 indsættes følgende:

>TABELPOSITION>

b) I listen for kategori 2 indsættes følgende:

>TABELPOSITION>

RÅDETS BEGRUNDELSE

I. INDLEDNING

1. Den 12. februar 2002 forelagde Kommissionen et forslag til Europa-Parlamentets og Rådets direktiv om 25. ændring af Rådets direktiv 76/79/EØF om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)(1).

Forslaget har hjemmel i traktatens artikel 95.

2. Europa-Parlamentet vedtog sin udtalelse under førstebehandlingen den 11. juni 2002(2).

3. Det Økonomiske og Sociale Udvalg afgav udtalelse den 29. maj 2002(3).

4. Den 21. januar 2003 fastlagde Rådet sin fælles holdning i overensstemmelse med traktatens artikel 251.

II. FORMÅL

Formålet med Kommissionens forslag er at tilføje en liste over stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2, i bilag I til direktiv 76/769/EØF. Ifølge forslaget må disse stoffer ikke anvendes i stoffer og præparater, der markedsføres til privat brug.

III. ANALYSE AF DEN FÆLLES HOLDNING

1. Rådet har behandlet forslaget siden foråret 2002. Rådets fælles holdning er indholdsmæssigt identisk med Kommissionens forslag.

2. Europa-Parlamentet vedtog den 11. juni 2002 fem ændringer, hvori det foreslås at udvide begrænsningerne til også at omfatte artikler og at anmode Kommissionen om at forelægge forslag med henblik herpå inden udgangen af 2002. Europa-Parlamentet foreslog desuden at bringe undtagelsen for CMR-stoffer i kosmetiske midler til ophør.

3. Med hensyn til ændring 5 og 3 samt ændring 6, anden del, deler Rådet generelt Europa-Parlamentets betænkelighed med hensyn til CMR-stoffer i artikler/produkter. Men Rådet kan ikke tilslutte sig en udvidelse af direktivets anvendelsesområde, således som foreslået af Europa-Parlamentet, hvis den ikke er baseret på en videnskabelig vurdering eller en risikovurdering. Ifølge de eksisterende lovgivningsmæssige rammer er det medlemsstaterne og Kommissionen, der på grundlag af en risikovurdering skal afgøre, om stoffer og præparater samt produkter med indhold heraf udgør en risiko for folkesundheden eller miljøet. I denne forbindelse bør det erindres, at der findes et meget stort antal CMR-stoffer, og at disse er indeholdt i uendeligt mange produkter. En produktbaseret tilgang til CMR-stoffer inden for de eksisterende lovgivningsmæssige rammer ville således være umulig at anvende i praksis.

Endvidere mener Rådet, at de foreslåede begrænsninger i forbindelse med visse CMR-stoffer og præparater med indhold heraf indeholder tilstrækkelige foranstaltninger til begrænsning af anvendelsen af disse CMR-stoffer, og at disse foranstaltninger bør vedtages straks. Rådet kan derfor ikke støtte Parlamentets to ændringer og har forkastet dem.

Endelig skal det anføres, at spørgsmålet om kemikalier i produkter vil blive taget op i forbindelse med udviklingen af en ny kemikaliepolitik. Det er Rådets opfattelse, at de påtænkte foranstaltninger i den nye kemikaliepolitik vil gøre risikostyring med hensyn til farlige stoffer, herunder CMR-stoffer, i artikler betydeligt mere effektiv.

4. I forbindelse med ændring 1, 2 og 3 samt ændring 6, første del, tilslutter Rådet sig Europa-Parlamentets mål om at sikre, at de CMR-stoffer, der er begrænset i henhold til direktivet om farlige stoffer, bør være omfattet af de samme begrænsninger i kosmetiske produkter. Rådet er imidlertid af den opfattelse, at CMR-stoffer i kosmetiske midler bør behandles inden for rammerne af kosmetikdirektivet (direktiv 76/768/EØF), og det kan derfor ikke acceptere Europa-Parlamentets ændringsforslag.

Det skal erindres, at i forbindelse med syvende ændring af kosmetikdirektivet gav Europa-Parlamentet og Rådet med forbehold af endelig godkendelse deres tilslutning til, at alle CMR-stoffer, kategori 1 og 2, bør forbydes.

(1) EFT C 126 E af 28.5.2002, s. 398.

(2) Endnu ikke offentliggjort i EFT.

(3) EFT C 221 af 17.9.2002, s. 8.